Käisin jälle tiiru jõetagustel metsasihtidel. Tahtsin teada, kuidas metskitsede käsi käib. Nägin kokku 4  looma, aga kõiki ühekaupa. Ikka paksus lumes või kraavipõhjas põõsastelt oksi söömas. Metsas pole ka linde näha, vaid üks musträhn lendas krigisevat häält tehes üle ja mändide vahel sähvatas korraks suur-kirjurähn. Kokku sammusin jalgsi maha 9 km ja külm ligi ei kippunud. Jalad ja käed peavad soojad olema, siis pole hullu. Hea, et leidsin kapist suuremad, nahast ja sooja voodriga labakud ning tänu neile püsisid sõrmed soojad.